Diari Oficial de la Generalitat Valenciana


Sumari del DOGV 7575, del 21-07-2015 (2015/6651)

RESOLUCIÓ de 3 de juliol de 2015, de la Conselleria d'Educació, Investigació, Cultura i Esport, per la qual es convoca el programa per al desenrotllament de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa de titularitat de la Generalitat, per al curs acadèmic 2015-2016.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7575

Data del DOGV
:   21-07-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/6651


Data del document
:   03-07-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 3 de juliol de 2015, de la Conselleria d'Educació, Investigació, Cultura i Esport, per la qual es convoca el programa per al desenrotllament de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa de titularitat de la Generalitat, per al curs acadèmic 2015-2016. [2015/6651]  
  
La Llei Orgànica 2/2006, de 3 de maig, d'Educació, assenyala en el seu preàmbul que el sistema educatiu ha de centrar-se a millorar els resultats generals i les taxes de titulats en Educació Secundària Obligatòria i a reduir l'abandó prematur de l'educació i la formació amb l'objectiu que totes les ciutadanes i ciutadans aconseguisquen el màxim desenrotllament de les seues capacitats individuals, socials, intel·lectuals, culturals i emocionals, per a la qual cosa necessiten rebre una educació de qualitat adaptada a les seues necessitats.  
Així mateix, l'article 1.n establix com un dels principis bàsics del sistema educatiu espanyol el foment i la promoció de la investigació, l'experimentació i la innovació educativa.  
Per la seua banda, els diferents decrets pels quals s'establixen els currículums per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria d'Educació, Investigació, Cultura i Esport afavorirà l'elaboració de projectes d'innovació que faciliten el desenrotllament del currículum.  
  
D'altra banda, el Decret 121/2013, de 13 de setembre, del Consell, pel qual es regulen les avaluacions de diagnòstic en els centres educatius sostinguts amb fons públics de la Comunitat Valenciana, establix com a finalitat de les proves de l'avaluació de diagnòstic comprovar el grau de desenrotllament de les competències bàsiques aconseguit per l'alumnat. L'obtenció d'informació permet millorar la qualitat de l'ensenyança.  
Precisament, les dades de l'avaluació diagnòstica aplicada a la Comunitat Valenciana en els cursos acadèmics 2011-2012, 2012-2013 i 2013-2014 van demostrar que l'alumnat que dedicava més temps a la formació musical obtenia millors resultats en les competències lingüística i matemàtica.  
La Conselleria d'Educació, Investigació, Cultura i Esport, en vista de les conclusions aconseguides després de l'anàlisi dels resultats de l'avaluació diagnòstica, i una vegada detectats els diferents àmbits en què és desitjable la millora, estima necessari fomentar processos d'investigació i innovació i pràctiques docents que afavorisquen l'èxit escolar.  
Tenint en compte estes dades, l'exercici d'activitats musicals entre l'alumnat es presenta com una ferramenta valuosa per a previndre i combatre el fracàs escolar, ja que el cultiu de la pràctica instrumental, el desenrotllament del pensament abstracte, l'estimulació de les capacitats creatives, la pràctica musical col·lectiva, la disciplina interpretativa, el coneixement de llenguatges nous i de nous tipus d'escriptura, redunden en un important benefici per al desenrotllament de les capacitats psicointel·lectuals i socials de l'alumnat.  
Així, la promoció d'activitats conjuntes entre els centres d'ensenyança de Primària i Secundària i els centres d'ensenyança musical suposa un increment de la pràctica d'activitats musicals per a l'alumnat i oferix l'oportunitat de fer-ho a tots aquells alumnes que, per circumstàncies de distinta índole, no realitzen pràctiques musicals de manera habitual.  
El foment de la col·laboració entre conservatoris de Música, centres d'Educació Primària i Secundària i altres organismes musicals i culturals, amb l'objectiu de dissenyar activitats per a la millora acadèmica, als efectes de disseny d'activitats i millora acadèmica, suposa un acostament entre ambdós tipus d'ensenyança. Estos centres educatius, que compartixen l'alumnat en molts casos, poden d'esta manera establir estratègies pedagògiques comunes, realitzar un seguiment exhaustiu de l'alumnat que compartixen i implementar les mesures pedagògiques necessàries per a avançar cap a l'èxit acadèmic.  
La posada en marxa d'esta iniciativa es va autoritzar en 2012 per Resolució de 26 d'octubre de 2012, de la Conselleria d'Educació, Formació i Ocupació, per la qual es va convocar el programa d'innovació per a la lluita contra el fracàs escolar a través de la realització d'activitats per a la promoció de la música entre els centres d'Educació Primària i Secundària públics i els conservatoris elementals i professionals de Música i Dansa públics (DOCV 6893, 31.10.2012). L'èxit d'esta convocatòria va quedar reflectit en l'important nombre de sol·licituds registrades per a participar en el programa; vistos els resultats tremendament positius que va suposar este programa, es va estimar pertinent realitzar una convocatòria durant el 2013 (DOCV 7136, 22.10.2013) i una altra durant el 2014 (DOCV 7351, 02.09.2014), les quals van comptar amb un elevat nivell de participació.  
Per tot el que s'ha exposat i fent ús de les atribucions que em conferix l'article 28 de la Llei 5/1983, de 30 de desembre, del Consell, el Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, i el Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, vista la proposta del director general d'Innovació, Ordenació i Política Lingüística i de conformitat amb esta, resolc:  
  
  
Primer. Objecte  
1. Convocar este concurs públic d'assignacions econòmiques, en règim de concurrència competitiva, destinades a la realització de projectes d'innovació per a la lluita contra el fracàs escolar a través d'activitats de promoció de la música, per al curs acadèmic 2015-2016.  
  
2. Aprovar les bases per les quals es regirà la convocatòria que figuren com a annex I i el model de sol·licitud de l'annex II.  
3. Amb esta convocatòria es pretén que els centres educatius d'Infantil (segon cicle), Primària, Secundària i els conservatoris elementals i professionals de Música i Dansa públics promoguen activitats musicals de manera independent o coordinada amb altres centres, ja siguen d'ensenyança o un altre tipus d'organismes de difusió musical i cultural. Es tracta de fer accessible la formació musical a tot l'alumnat per a contribuir a la consecució de l'èxit acadèmic, de manera que es beneficie de les millores en les capacitats cognitives i socials que es deriven de la pràctica musical.  
  
Segon. Finançament  
1. Les quantitats assignades als projectes seleccionats tindran la finalitat d'ajudar a sufragar totalment o parcialment els gastos que genere la seua realització, sempre que estos no impliquen una inversió o adquisició de material inventariable (com ara la compravenda d'instruments musicals o un altre tipus de béns mobles).  
2. El finançament d'estes quantitats assignades als centres, amb caràcter de gasto extraordinari de funcionament, s'abonaran a càrrec del capítol II, del programa pressupostari 421.50 del Pressupost de la Generalitat de l'any 2015, per un import global màxim de 600.000 euros.  
  
  
Tercer. Incorporació del procediment a la tramitació telemàtica  
Per a la tramitació d'este procediment per via telemàtica s'habilitaran els mitjans electrònics necessaris d'acord amb el que disposen la Llei 11/2007, de 22 de juny, d'Accés Electrònic dels Ciutadans als Servicis Públics, el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, i el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
  
DISPOSICIONS FINALS  
  
Primera  
Es delega en la persona titular de la direcció general competent en matera d'innovació educativa la facultat de resoldre la convocatòria i concedir les assignacions econòmiques als projectes seleccionats, i se l'autoritza a adoptar les mesures oportunes per al compliment i aplicació d'esta resolució i també per a resoldre i notificar totes les incidències que es plantegen en la seua interpretació i execució.  
  
Segona  
Esta resolució produirà efectes a partir de l'endemà de la seua publicació en el Diari Oficial de la Comunitat Valenciana.  
  
València, 3 de juliol de 2015.- El conseller d'Educació, Investigació, Cultura i Esport: Vicent Marzà Ibáñez.  
  
  
  
ANNEX I  
Bases reguladores del concurs d'assignacions econòmiques en règim de concurrència competitiva destinades a la realització de projectes d'innovació per a la lluita contra el fracàs escolar a través d'activitats de promoció de la música en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa de titularitat de la Generalitat, per al curs acadèmic 2015-2016.  
  
Primera. Descripció i objectius  
Esta convocatòria té per objecte l'exercici d'activitats relacionades amb la formació musical en els centres d'Educació Infantil i Primària, instituts d'Educació Secundària i els conservatoris elementals i professionals de Música i Dansa.  
Els seus objectius específics són els següents:  
- Fomentar i promoure la innovació educativa com a principi de qualitat del sistema educatiu.  
- Incentivar la realització d'activitats musicals en la lluita contra el fracàs escolar i l'abandonament escolar primerenc.  
- Promoure la implicació dels equips docents.  
- Afavorir l'elaboració de projectes col·laboratius en què participen centres d'ensenyances de règim general i centres d'ensenyances de règim especial.  
  
Segona. Destinataris  
1. Poden acollir-se a esta convocatòria els centres d'Educació Infantil de segon cicle (d'ara en avant CEI), els centres d'Educació Infantil i Primària (d'ara en avant CEIP), els instituts d'Educació Secundària (d'ara en avant IES) i conservatoris elementals i professionals de Música i Dansa (d'ara en avant, conservatoris), públics de titularitat de la Generalitat.  
2. Els centres podran incloure com a col·laboradors en els seus projectes altres organismes de difusió musical i cultural.  
  
Tercera. Condicions i modalitats de participació  
1. El director o la directora de cada centre interessat, oïda la comissió de coordinació pedagògica i el consell escolar, sol·licitarà la participació en el programa.  
2. Els centres podran presentar els seus projectes de manera independent o coordinada amb altres CEI, CEIP, IES i/o conservatoris.  
Encara que concórreguen diversos centres amb activitats coordinades, cada un haurà de presentar el seu propi projecte d'activitats, el qual haurà de tindre una especificitat pròpia i dirigida a les particularitats del seu alumnat, en què es faran constar les activitats coordinades amb altres centres o entitats.  
3. S'establixen tres modalitats de participació:  
- Modalitat A: projectes que impliquen la col·laboració de centres d'ensenyances de règim general (CEI, CEIP o IES) i centres d'ensenyances de règim especial (conservatoris professionals de Música i Dansa).  
Modalitat B: projectes que impliquen la col·laboració de dos o més centres d'ensenyances de règim general (CEI, CEIP o IES).  
- Modalitat C: projectes individuals. Són els projectes que un centre decidix presentar sense col·laboració amb cap altre CEI, CEIP, IES o conservatori.  
4. Les tres modalitats de participació podran incloure la col·laboració amb altres institucions de l'entorn, associacions sense ànim de lucre, etc.  
5. Els centres que hagen sigut beneficiaris d'este tipus d'assignacions econòmiques en la convocatòria anterior indicaran si el projecte que presenten suposa continuïtat de l'anterior o si es tracta d'un projecte nou.  
  
Quarta. Funcionament  
1. El director o la directora del centre participant indicarà en la sol·licitud el docent del claustre que exercirà com a coordinador o coordinadora del programa, les funcions del qual seran:  
Planificar i programar les accions a realitzar durant el curs 2015-2016.  
 Disseny, organització i coordinació de les activitats.  
 Avaluació del projecte.  
2. Les decisions preses respecte a la participació en este programa hauran d'incloure's en la programació general anual (PGA) dels centres participants.  
3. Els centres tindran autonomia per a dissenyar les activitats que més s'adeqüen als seus interessos, com ara audicions didàctiques per a donar a conéixer i fomentar la pràctica de la música i els instruments; participació de l'alumnat del conservatori en les classes de música dels centres escolars; tallers musicals dirigits a l'alumnat; planificació d'actuacions artístiques o teatres musicals on l'alumnat de música s'encarregue de la part musical i la resta de la part dramatitzada; organització de festivals i actes acadèmics conjunts; coordinació de les setmanes culturals o altres esdeveniments dels centres, etc.  
  
Quinta. Participació de l'alumnat  
Podrà participar l'alumnat dels conservatoris, dels CEI, CEIP i IES de tots els nivells, d'acord amb els requeriments de les activitats proposades.  
En les activitats que es desenrotllen dins de l'horari lectiu, la participació de l'alumnat s'ajustarà al marc normatiu vigent.  
Per a la participació en les activitats establides al marge de l'horari lectiu o fora del centre educatiu, es necessita, en el cas d'afectar alumnat menor d'edat, l'autorització familiar. Esta autorització es realitzarà per escrit, segons el model establit per cada un dels centres participants, i haurà de ser custodiada pel centre fins a la finalització del programa.  
  
  
Sexta. Sol·licituds, documentació i termini de presentació  
1. Les sol·licituds i la documentació complementària es dirigiran a la direcció general competent en matèria d'innovació educativa, i es presentaran, preferentment, a través de l'oficina virtual de la Conselleria d'Educació, Investigació, Cultura i Esport ubicada en la pàgina web https://oficinavirtual.gva.es/oficina\_tactica/.  
2. Els models d'impresos normalitzats (sol·licituds i la resta de documentació), així com el manual del procediment d'aplicació per a l'ompliment de la sol·licitud a través de l'oficina virtual, estaran disponibles en la següent adreça d'Internet:  
http://www.cece.gva.es/eva/val/inno\_convocaproyectos.htm.  
3. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Investigació, Cultura i Esport. Els centres sol·licitants que no utilitzen l'oficina virtual hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides, junt amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quan es presenten en una oficina de correus es realitzarà en la forma reglamentàriament establida i, en tot cas, en sobre obert perquè l'empleat puga posar en la sol·licitud la data i el segell de l'esmentada oficina.  
  
4. La sol·licitud haurà d'estar firmada pel director o directora del centre, i s'haurà de presentar en el termini de 15 dies a comptar de l'endemà de la publicació d'esta convocatòria en el Diari Oficial de la Comunitat Valenciana.  
5. La documentació necessària per a poder participar en la present convocatòria és la següent:  
a) Sol·licitud, segons el model de l'annex II, que s'obtindrà accedint a l'oficina virtual o bé en el servidor de la pàgina web de la Conselleria d'Educació, Investigació, Cultura i Esport: http://www.cece.gva.es/eva/val/inno\_convocaproyectos.htm.  
b) Projecte segons els requisits indicats en la base octava d'este annex. Les aplicacions informàtiques utilitzades seran, preferiblement, aplicacions lliures (editor de textos i full de càlcul d'Escola Lliurex, o documents PDF o semblants).  
En cas que l'opció de presentació no siga a través de l'oficina virtual, tant el projecte com, si és el cas, els materials complementaris hauran d'adjuntar-se a la sol·licitud en format digital (CD).  
c) Certificació de la direcció del centre on es desenrotllarà el projecte en el qual conste que el projecte ha sigut avaluat pel consell escolar, en format PDF o semblant.  
  
Sèptima. Esmena i millora de la sol·licitud  
Finalitzat el termini de presentació d'instàncies i en compliment del que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'òrgan instructor del procediment publicarà en la pàgina web de la Conselleria d'Educació, Investigació, Cultura i Esport, http://www.cece.gva.es/eva/es/inno\_convocaproyectos.htm, una relació dels interessats que hagen d'esmenar la falta o acompanyar els documents preceptius que s'especifiquen, amb indicació que, si en un termini de deu dies no ho fan, es considerarà que desistixen de la seua sol·licitud, prèvia resolució que haurà de ser dictada en els termes que preveu l'article 42 de la Llei 30/1992.  
La presentació de la documentació requerida es presentarà de la mateixa manera que disposa la base sexta per a la presentació de les sol·licituds.  
  
Octava. Característiques dels projectes  
1. Cada centre interessat a participar podrà presentar un únic projecte d'activitats a realitzar durant el curs 2015-2016. L'elaboració del projecte estarà dirigida pel coordinador o coordinadora del programa.  
  
2. El projecte haurà d'incloure els punts que s'especifiquen a continuació, amb l'orde següent:  
a) Títol del projecte i modalitat de participació (A, B o C).  
b) Nom i codi del centre o centres on es desenrotllarà el projecte.  
  
c) Nom i cognoms del coordinador o coordinadora.  
d) Índex.  
e) Justificació (característiques generals del centre, contextualització, antecedents, si el projecte és continuació d'un anterior o es tracta d'un projecte nou, i qualsevol altra informació que es considere rellevant), amb una extensió màxima d'una pàgina.  
f) Ressenya explicativa del projecte: haurà de ser original i adaptat a les necessitats concretes del centre. S'exposaran, de forma clara i concisa, els punts fonamentals sobre els que es basa el projecte i les principals accions educatives que es duran a terme, amb una extensió màxima de dos pàgines.  
g) Objectius: es detallaran els objectius generals i particulars del projecte, estos hauran de partir dels objectius de millora plantejats en el projecte educatiu del centre, i per tant, hauran de ser avaluables i quantificables mitjançant indicadors elaborats a l'efecte.  
h) Metodologia: haurà de desenrotllar enfocaments metodològics innovadors avalats per la literatura científica de la corresponent àrea de coneixement.  
i) Proposta d'activitats didàctiques. Haurà de presentar-se una relació o seqüència completa d'activitats a realitzar. Estes hauran de guardar una estreta relació amb els objectius generals i particulars exposats en l'apartat g, especialment aquells que són objecte d'esta convocatòria: la lluita contra el fracàs escolar. Una relació d'activitats musicals com a activitats complementàries o extraescolars, sense un fil conductor clar o sense una correlació explícita amb els objectius descrits del projecte i la finalitat de la convocatòria, podran comportar la desestimació del projecte.  
j) Nombre de participants (alumnat i professorat del mateix centre). S'especificaran les característiques de l'alumnat (nombre, grup, nivell, cicle, perfil) a què van dirigides les activitats didàctiques, complementàries o extraescolars incloses en el projecte.  
Així mateix, es farà constar la participació del professorat en cada una de les activitats o fases d'aplicació del projecte, especialment en el cas de projectes d'índole interdisciplinària.  
k) Recursos humans i materials i aliances amb altres institucions, si és el cas. La participació d'agents externs haurà de justificar-se convenientment, a més d'especificar les seues funcions i la seua participació en cada una de les activitats proposades.  
l) Mesures d'atenció a la diversitat. S'especificaran mesures d'atenció a la diversitat especialment dissenyades per a l'aplicació d'este projecte.  
m) Cronograma previst per a realitzar les activitats al llarg de l'any lectiu, i estimació del nombre total d'hores que implicarà el desenrotllament del projecte.  
n) En el cas dels projectes que siguen una continuació dels projectes iniciats en el curs o cursos anteriors, hauran d'anar acompanyats d'una memòria que especifique l'impacte positiu sobre els resultats acadèmics i/o la disminució del fracàs escolar entre l'alumnat participant. Hauran de fer constar necessàriament dades objectives de millora, obtingudes de les avaluacions finals, de les proves d'avaluació de diagnòstic externes o de les estadístiques generals proporcionades per ITACA, que corroboren una millora dels resultats acadèmics, el nivell d'adquisició de les competències bàsiques o la disminució dels índexs d'abandó o fracàs escolar.  
o) Pressupost detallat, que no podrà incloure la compravenda d'instruments musicals o un altre tipus de béns mobles.  
3. Format  
a) El projecte es presentarà en format digital (PDF o document de text) amb una extensió no superior a 20 pàgines, sense comptar, si és el cas, els annexos al projecte.  
b) Els materials dels projectes, si és el cas, hauran de ser enviats en format digital a la plataforma del portal que s'habilite a este efecte (o suport CD si la sol·licitud no s'ha presentat a través de l'oficina virtual) i oferir una correcta visualització. Els recursos digitals que no puguen ser visualitzats no podran ser avaluats per la comissió.  
  
c) La grandària dels arxius no excedirà els 20 MB.  
  
Novena. Comissió de valoració  
1. Als efectes previstos en esta resolució, es constituirà una comissió de valoració que realitzarà l'estudi i valoració de les sol·licituds.  
  
2. La subdirecció general competent en matèria d'innovació educativa, com a òrgan instructor, posarà a disposició de la dita comissió els projectes presentats perquè siguen examinats i avaluats.  
3. La comissió de valoració estarà constituïda per:  
a) President/a: el/la titular del servici amb atribucions en matèria d'innovació educativa, o persona en qui delegue.  
b) Vicepresident/a: el/la cap del Servici de Formació del Professorat, o persona en qui delegue.  
c) Vocals:  
- Un/a tècnic/a del servici amb atribucions en matèria d'innovació educativa.  
- Una persona en representació de la Inspecció d'Educació, designada per la Inspecció General d'Educació.  
- Una persona en representació dels centres de Formació, Innovació i Recursos Educatius (CEFIRE), designada pel cap del Servici de Formació del Professorat.  
- Un funcionari o funcionària de la direcció general competent en matèria d'innovació educativa, que actuarà com a secretari o secretària de la comissió, amb veu i sense vot.  
4. La comissió, que actuarà de conformitat amb el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tindrà facultats per a resoldre tots els dubtes que apareguen en la interpretació de les bases, podrà entrevistar les persones participants i sol·licitar la intervenció d'especialistes per a col·laborar en la valoració dels projectes presentats.  
  
Deu. Criteris de valoració  
1. Per a la valoració dels projectes presentats, a l'efecte de realitzar la corresponent proposta d'assignacions econòmiques, es tindran en compte els criteris següents:  
a) El grau de col·laboració amb altres entitats musicals i/o culturals o amb altres centres d'ensenyança (màxim 3 punts).  
Per a obtindre puntuació en este apartat, haurà d'explicitar-se el tipus de col·laboració i concretar les característiques de la participació d'estes entitats en el desenrotllament de les activitats didàctiques.  
b) L'adequació del projecte a les característiques del centre i a les característiques formals (activitats, metodologia, cronograma...) establides en la base octava d'esta resolució (màxim 2 punts).  
En relació amb l'adequació a la realitat i necessitats del centre, es valorarà, entre altres:  
 La vinculació del projecte amb l'entorn.  
 L'anàlisi prèvia dels resultats acadèmics de l'alumnat participant en el projecte.  
 La implicació del professorat del centre en el projecte educatiu.  
  
 El grau de col·laboració entre el centre educatiu, les entitats musicals i culturals i les famílies.  
Respecte a l'adequació a les característiques formals recomanades en la base octava de la convocatòria, es valorarà:  
 L'adaptació al guió predeterminat en la base octava de la convocatòria.  
 El desenrotllament del projecte d'acord amb els objectius fixats.  
 La inclusió dels indicadors d'avaluació.  
 La inclusió d'instruments d'avaluació de resultats.  
c) Les característiques concretes del centre (màxim 2 punts).  
d) El nombre d'alumnat participant (màxim 2 punts).  
e) Les aportacions innovadores del projecte:  
1) Originalitat en el tema, fins a 1 punt.  
2) Introducció de metodologies innovadores, fins a 1 punt.  
f) El grau d'implicació i coordinació de la comunitat educativa (professorat, famílies, administració, etc.) en el projecte (màxim 2 punts).  
  
g) La concreció i viabilitat del projecte (màxim 2 punts).  
h) El disseny d'activitats dirigides a la prevenció i/o reducció del fracàs escolar, així com la seua repercussió en la millora del rendiment acadèmic de l'alumnat dels centres participants (màxim 3 punts). En este apartat es valoraran:  
 Les activitats dissenyades i dirigides a l'alumnat en risc de patir fracàs escolar.  
 Les activitats dissenyades i dirigides a afavorir l'èxit escolar.  
 Les activitats dissenyades i dirigides a combatre l'abandó prematur de l'escolaritat.  
 La vinculació de les activitats a la consecució de les competències bàsiques.  
 La promoció de l'excel·lència educativa i/o el desenrotllament d'altes capacitats.  
j) Projecte que és una continuació de l'experiència iniciada en el curs anterior (1 punt). Per a la valoració d'este apartat s'haurà d'adjuntar la memòria de resultats del projecte del curs anterior, amb anàlisi de resultats quantificables.  
2. Perquè un projecte puga ser seleccionat, a l'efecte de rebre assignació econòmica, haurà d'obtindre un mínim de tretze punts en la seua valoració.  
  
Onze. Resolució de la convocatòria  
1. La comissió de valoració, una vegada haja finalitzat el procés, ordenarà els projectes presentats en funció de la puntuació obtinguda i proposarà les assignacions econòmiques corresponents. Les assignacions econòmiques es distribuiran proporcionalment en funció de la puntuació obtinguda per cada projecte.  
2. L'assignació econòmica concedida a un projecte seleccionat no podrà superar els tres mil euros (3.000,00 ?).  
3. La comissió publicarà en la web de la Conselleria d'Educació, Investigació, Cultura i Esport la relació provisional de centres docents amb projectes seleccionats, i indicarà les assignacions econòmiques proposades, i la relació de centres docents amb projectes no seleccionats, amb especificació dels motius pels quals no han sigut seleccionats.  
  
4. S'establix un termini de 5 dies, comptats a partir de l'endemà de la publicació de la relació provisional mencionada en el punt 3 d'esta mateixa base perquè:  
a) Les directores i directors dels centres puguen presentar les al·legacions que consideren oportunes. Les al·legacions, si és el cas, es presentaran per mitjà d'un escrit dirigit al servici amb atribucions en matèria d'innovació educativa, de la direcció general competent en matèria d'innovació educativa, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i una còpia, amb el segell de registre o, si és el cas, de correus, es remetrà a la següent adreça electrònica cryuiwnqqp@aghuepb.jnf.tt.  
  
b) La no-manifestació expressa de la renúncia a les assignacions econòmiques per part del director o directora del centre significarà l'acceptació tàcita d'estes assignacions.  
5. Transcorregut el termini establit en el punt anterior, estudiades, si és el cas, les al·legacions presentades, la comissió de valoració informarà de la llista de projectes i les seues corresponents quanties assignades l'òrgan instructor del procediment, que elevarà la proposta definitiva a la persona titular de la direcció general competent en matèria d'innovació educativa, que resoldrà la convocatòria per delegació del conseller.  
  
6. La resolució de la convocatòria amb la relació dels projectes seleccionats i no seleccionats, l'especificació dels centres docents i les assignacions econòmiques corresponents es publicarà en la pàgina web de la Conselleria d'Educació, Investigació, Cultura i Esport http://www.cece.gva.es/eva/val/inno\_convocaproyectos.htm i en el Diari Oficial de la Comunitat Valenciana.  
7. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre la present sol·licitud és de sis mesos des de la data d'efectes d'esta convocatòria. Vençut el termini sense haver-se notificat resolució expressa, les persones interessades podran considerar desestimades les seues sol·licituds per silenci administratiu, segons establix l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat Valenciana.  
  
Dotze. Justificació de les assignacions econòmiques  
Donat el caràcter de sobredotació per gastos extraordinaris de funcionament, en els documents de control de l'activitat econòmica del centre docent públic hauran d'especificar-se els ingressos i els gastos que es produïsquen per raó d'esta convocatòria. Els centres adjuntaran la justificació de l'import de l'assignació econòmica concedida al balanç anual que han d'efectuar d'acord amb el que disposa l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995).  
  
Tretze. Percepció de les assignacions econòmiques  
L'entrega de l'assignació econòmica es realitzarà, una vegada concedida, per transferència bancària al centre docent per mitjà d'ordes de pagament en ferm, a proposta de la Conselleria d'Educació, Investigació, Cultura i Esport, a càrrec del pressupost anual de l'exercici 2015.  
  
  
Catorze. Justificació del desenrotllament del projecte  
En la memòria final del curs 2015-2016 es faran constar les activitats dutes a terme en desplegament del projecte d'innovació musical, així com les conclusions que se'n deriven.  
  
Quinze. Certificació  
1. La participació del professorat dels centres en el desenrotllament d'este programa d'innovació educativa és voluntària. En el cas dels CEI, CEIP i IES, participarà el professorat especialista en Música o algun docent amb la formació inicial adequada.  
2. Als professors participants en els projectes seleccionats, així com al coordinador o coordinadora del programa, la direcció general competent en matèria d'innovació educativa, en aplicació de l'Orde 65/2012, de 26 d'octubre, de la Conselleria d'Educació, Formació i Ocupació, sobre el model de formació permanent del professorat i el disseny, reconeixement i registre de les activitats formatives, els podrà reconéixer fins a un màxim de 30 hores de formació, la certificació de les quals els serà expedida pel Servici de Formació del Professorat a la finalització del projecte.  
3. No se certificaran més de 120 hores per projecte. Se certificarà un mínim de 10 hores i un màxim de 30 hores per participant.  
4. Perquè el servici amb atribucions de formació del professorat de la Conselleria d'Educació, Investigació, Cultura i Esport procedisca a reconéixer com a hores de formació la participació en el projecte, serà preceptiu que s'emeta un certificat firmat pel secretari o secretària del centre i pel coordinador del projecte en què, a més del codi del centre, consten les següents dades en relació amb el professorat participant:  
  
  
Denominació projecte Nom i cognoms NIF Nre. d'hores de participació Tipus de participació (coordinador o participant)  
   
   
  
  
Així mateix, el centre procedirà a enviar este certificat escanejat i la taula amb la informació en format de full de càlcul, editor de textos o semblant, al correu electrònic baogzthtcovyhekdzf@xhwntwm.bqo.sd abans del 30 de setembre de 2016.